**Broj: 711-I-1165-P-29/18-04-16**

Zagreb, 24. kolovoza 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Dražena Mufića, gradonačelnika Grada Vrbovskog,** na 20. sjednici, održanoj 24. kolovoza 2018.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Dražena Mufića, gradonačelnika Grada Vrbovskog, zbog moguće povrede članka 7. c) ZSSI-a koja proizlazi iz sudjelovanja u poslovnim odnosima i potpisivanja poslovne dokumentacije dužnosnika kao zakonskog zastupnika Grada Vrbovskog s Trgovačkim obrtom vl. Dijana Mufić, bračnog druga imenovanog dužnosnika i koji je s dužnosnikom interesno povezana osoba, a koji su nastali sklapanjem više pojedinačnih poslova u 2014. g. u ukupnom iznosu od 47.687,50 kuna, u 2015. g. u ukupnom iznosu od 27.375,00 kuna, u 2016. g. u ukupnom iznosu od 43.462,50 kuna i u 2017. g. u ukupnom iznosu od 25.850,00 kuna, kao i zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o nastanku poslovnog odnosa Grada Vrbovskog, kao tijela u kojem dužnosnik obnaša javnu dužnost, i Trgovačkog obrta vl. Dijana Mufić.**
2. **Poziva se dužnosnik Dražen Mufić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka, te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je Dražen Mufić povodom obnašanja dužnosti gradonačelnika Grada Vrbovskog obvezan postupati sukladno odredbama ZSSI-a.

Povjerenstvo je 09. listopada 2014. g. zaprimilo neanonimnu prijavu podnesenu protiv dužnosnika Dražena Mufića, gradonačelnika Grada Vrbovskog, koja je zaprimljena u knjizi ulazne pošte pod poslovnim brojem: 711-U-2961-R-289/14-01-1, povodom koje se vodio predmet broj: R-289/14, a koji je 23. siječnja 2018. g. presigniran u predmet broj: P-29/18.

U predmetnoj prijavi navodi se kako je dužnosnik Dražen Mufić kao gradonačelnik Grada Vrbovskog stupao u poslovne odnose s Trgovačkim obrtom vl. Dijana Mufić, koje je u vlasništvu Dijane Mufić, bračnog druga imenovanog dužnosnika, a isti su zasnivani putem narudžbenica radi nabave elemenata od drva, pluta i slično.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. ZSSI-a, podnositelju prijave jamči se zaštita anonimnosti.

Povjerenstvo je radi provjere osnovanosti i vjerodostojnosti navoda iz podnesene neanonimne prijave, te donošenja odluke o tome postoje li okolnosti koje ukazuju na moguću povredu odredbi ZSSI-a od nadležnih tijela prikupilo potrebne podatke i dokumentaciju.

Uvidom u Registar dužnosnika kojeg vodi Povjerenstvo utvrđeno je kako je dužnosnik Dražen Mufić obnašao dužnost gradonačelnika Grada Vrbovskog u razdoblju od 06. lipnja 2013. g. do 24. svibnja 2017. g., te od 25. svibnja 2017. g. ponovno obnaša istu dužnost.

Povjerenstvo je uvidom u izvješće o imovinskom stanju dužnosnika Dražena Mufića, koje je dužnosnik dostavio povodom ispravka podataka 03. travnja 2018. g., naveo kako je njegov bračni drug vlasnik 100% udjela u Trgovačkom obrtu vl. Dijana Mufić.

Uvidom u izvadak iz obrtnog registra Ureda državne uprave u Primorsko-goranskoj županiji, Službe za gospodarstvo, Ispostave Vrbovsko, Povjerenstvo je utvrdilo kako je pod matičnim brojem obrta: 92179444 upisan Trgovački obrt vl. Dijana Mufić. Usporedbom OIB-a Dijane Mufić navedenog u izvatku iz obrtnog registra Ureda državne uprave u Primorsko-goranskoj županiji, Službe za gospodarstvo, Ispostave Vrbovsko, i OIB-a navedenog u izvješću o imovinskom stanju dužnosnika Dražena Mufića, Povjerenstvo je utvrdilo kako je riječ o istoj osobi, odnosno o Dijani Mufić kao bračnom drugu dužnosnika Dražen Mufić.

Na zahtjev Povjerenstva, Grad Vrbovsko, zastupan po gradonačelniku Draženu Mufiću, u očitovanju od 05. veljače 2018. g. navodi je kako Trgovački obrt vl. Dijana Mufić stupao u poslovne odnose sa Gradom Vrbovskim još od 2004. g. kada dužnosnik Dražen Mufić nije obnašao javnu dužnost gradonačelnika Grada Vrbovskog. Poslovni odnosi zasnivani su radi nabave klupa, koševa za otpad, pepeljara, nabave zaštitne opreme, prijevoza ukrasnog raslinja. Poslovni odnos u 2008. g. odnosio se na nabavu klupa i letvi za klupe u iznosu od 18.336,60 kuna, u 2009. g. na nabavu klupa u iznosu od 10.492,00 kuna i nabavu zaštitne odjeće za vlastiti pogon u iznosu od 1.845,02 kuna, u 2010. g. na nabavu koševa za otpad u iznosu od 19.347,90 kuna, u 2011. g. na nabavu klupa, koševa za otpatke, letvi za klupe u iznosu od 16.063,80 kuna, u 2012. g. na nabavu klupa i koševa za otpad u iznosu od 20.025,00 kuna, u 2014. g. na nabavu klupa i koševa za otpad u iznosu od 47.687,50 kuna, u 2015. g. na nabavu klupa i koševa za otpad u iznosu od 27.375,00 kuna, u 2016. g. na nabavu klupa, koševa za otpad i prijevoza ukrasnog raslinja u iznosu od 43.462,50 kuna, u 2017. na nabavu klupa i koševa za otpad u iznosu od 25.850,00 kuna. Nadalje, u očitovanju se navodi kako je za svaki pojedini postupak nabave roba, radova i usluga od lipnja 2013. g. proveden postupak nabave bagatelne vrijednosti u iznosu do 35.000,00 kuna bez PDV-a, izdavanjem narudžbenica.

Uz očitovanje, dostavljen je izvadak iz obrtnog registra Ureda državne uprave u Primorsko-goranskoj županiji, Službe za gospodarstvo, Ispostave Vrbovsko, Pravilnik o provedbi postupaka nabave bagatelne vrijednosti u upravnim tijelima Grada Vrbovskog od 27. siječnja 2014. g. i od 20. ožujka 2015. g., preslika kartica poslovnog partnera Trgovačkog obrta vl. Dijana Mufić i poslovna dokumentacija vezane za poslovne odnose u 2008. g., 2009. g., 2010. g., 2011. g., 2012. g., 2014. g., 2015. g., 2016. g. i 2017. g.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 7. c) ZSSI-a propisana je kako je dužnosnicima zabranjeno zloporabiti posebna prava koja proizlaze ili su potrebna za obnašanje dužnosti.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo. Člankom 18. stavkom 2. ZSSI-a propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s ovim Zakonom. Člankom 18. stavkom 4. ZSSI-a propisano je da je dužnosnik, odnosno tijelo u kojem dužnosnik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz članka 18. stavka 1. ZSSI-a, protivno uputama Povjerenstva iz stavka 2. toga članka, dostavom nepotpune ili neistinite dokumentacije iz stavka 4. istog članka ili na bilo koji drugi način protivno odredbama članka 18. ZSSI-a su ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla, odnosno pravnog akta.

Polazeći od navoda iz predmetne prijave, Povjerenstvo je uvidom u prikupljenu dokumentaciju steklo saznanja o mogućoj povredi članka 7. c) ZSSI-a dužnosnika Dražena Mufića, koja proizlazi iz odlučivanja dužnosnika kao zakonskog zastupnika Grada Vrbovskog o nastanku poslovnih odnosa u 2014. g., 2015. g., 2016. g. i 2017. g. s poslovnim subjektom u vlasništvu bračnog druga dužnosnika, odnosno s Trgovačkim obrtom vl. Dijana Mufić, koji su nastali izdavanjem narudžbenica i ovjeravanjem isplate po dostavljenim računima, što upućuje na moguću zlouporabu posebnih prava koja proizlaze ili su potrebna za obnašanje javne dužnosti, dok je propustom imenovanog dužnosnika da pravovremeno obavijesti Povjerenstvo o stupanju u poslovne odnose Grada Vrbovskog, kao tijela u kojem dužnosnik obnaša javnu dužnost, i trgovačkog obrta u vlasništvu bračnog druga dužnosnika počinio moguću povredu članka 18. stavka 1. ZSSI-a.

Sukladno članku 39. stavku 3. ZSSI-a, poziva se dužnosnik Dražen Mufić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz ovog obrazloženja, te da Povjerenstvu dostavi relevantnu dokumentaciju s kojom raspolaže. Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Dražen Mufić, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana